**Szélvihar**

A szél sebességén értelemszerűen a levegő mozgásának sebességét értjük. A meteorológiában általában a m/s-ben, illetve egyes területeken a csomóban szokták meghatározni. 1 m/s kb. 2 csomónak felel meg. Az alábbi táblázatban találhatók az egyes szélsebesség-kategóriák, amit a meteorológiai szövegekben alkalmazni szoktak.

|  |  |
| --- | --- |
| Kategória | Szélsebesség |
| szélcsend | 0 m/s | 0 km/h |
| gyenge szél | 1-3 m/s | 4-11 km/h |
| mérsékelt szél | 4-7 m/s | 15-25 km/h |
| élénk szél | 8-11 m/s | 29-40 km/h |
| erős szél | 12-16 m/s | 43-58 |
| viharos szél | 17-24 m/s | 61-86 |
| erős vihar | 25-32 m/s | 90-115 km/h |
| orkán | 33- m/s | 119- km/h |
| (Forrás: [www.metnet](http://www.metnet.hu)/meteorológiai kislexikon) |

**A 70 km/h-nál erősebb szélvihar emberre, állatra veszélyes viharkárokat okozhat:**

* szilárd építményekről leszakíthatja a tetőfedeleket,
* súlyosan megrongálhatja az energiaellátás és távbeszélő berendezések vezetékeit,
* könnyű épületeket dönthet össze,
* közlekedési zavarokat, akadályokat idézhet elő,
* fákat törhet ki.

**Mi a teendő szélviharban?**

**Hogyan védekezzünk szélvihar ellen, ha szabad ég alatt tartózkodunk?**

* Viselkedjünk nyugodtan, körültekintően.
* Ha lehet, keressünk védett, stabil helyet (épület, aluljáró).
* Távol haladjunk a fáktól, épületektől, hogy a letört ágak, cserepek, üvegszilánkok ne okozzanak sérülést.
* Védjük szemünket a portól, fejünket a szél sodorta tárgyaktól, ágaktól stb.
* Oszlopba, kerítésbe kapaszkodjunk, hogy ne sodorjon el az erős szél.
* Tartsuk, védjük erősen a kisgyerekeket, ne szakadjunk el társainktól.
* A járműveket, sátrakat, gyenge szerkezetű építményeket hagyjuk el, mert bentről nem lehet érzékelni a fenyegető veszélyt (pl. rádőlhet a fa).
* Leszakadt villamos távvezetéket megközelíteni is életveszélyes!
* Szabadban végzett tűzveszélyes tevékenységet azonnal abba kell hagyni, a tüzet eloltani (pl. gazégetés kertben, tábortűz, szalonnasütés, kerti parti).
* Csónakázni, fürdőzni erős viharban életveszélyes! Nagyobb vízfelület fölött összefüggő vízfüggöny alakulhat ki, emiatt jó úszók is megfulladhatnak. Vegyük komolyan a viharjelzéseket!
* Az állatok viselkedése kiszámíthatatlanná válik, megvadulhatnak, ezért ne érjünk hozzájuk. háziállatokat zárjuk be.
* Ha az előrejelzéseket követően van rá időnk, a ház körül található fák meggyengült ágait vágjuk le.
* A ház környékéről gyűjtsünk össze és vigyünk be az épületbe minden olyan tárgyat, amit a szél felkaphat (pl. műanyag kerti bútorok, szerszámok) – ezek ugyanis súlyos sérüléseket okozhatnak.

**Óvintézkedések az épületen belül:**

* Az ajtókat, ablakokat zárjuk be.
* Ne menjünk ki a szabadba.
* Ne hagyjuk a kisgyermekeket, betegeket felügyelet nélkül, lehetőleg senki ne maradjon egyedül.
* Készüljünk fel áramszünetre (elemlámpa előkészítése).
* Áramtalanítsuk az elektromos berendezéseket.